Милли театр (Будапешт)

Милли театр — Будапештның төп драма театры, 1837 елда нигезләнгән. Милли театрның яңа бинасы Ференцварошта 2002 елда ачыла. Тарих Милли театрны булдыруның төп инициаторы граф Иштван Сеченьи була. Театрны оештыру турындагы карар 1836 елда Маҗарстан парламенты утырышында кабул ителә. 1837 елның 22 августында театр Керепеши урамында аның өчен махсус төзелгән бинада ачыла. Башта «Пешт маҗар театры» (Pesti Magyar Színház) исемен йөрткән, 1840 елда исеме «Милли театр» дип үзгәртелә. Театрның беренче директоры танылган язучы һәм тәнкыйтьче Йожеф Байза була, соңрак театрны Эде Сиглинети һәм Эде Паулей җитәкли. Театр репертуарын башта маҗар һәм дөнья драматурглары куелышлары һәм опера тамашалары тәшкил итә. 1884 елда Будапешт операсы ачылгач, Милли театр драма спектакльләренә игътибарын туплый. 1908 елда театр бинасын реконструкцияләү башлана, ул Беренче бөтендөнья сугышы аркасында тәмамланмый кала, бина соңыннан сүтелә. Труппа Луиза Блахи мәйданындагы Халык театры бинасына күчә, анда XX гасырның 60 нчы еллары уртасына кадәр чыгыш ясый. 1965 елда театрның искергән бинасы Будапешт метрополитены линиясе төзелеше белән бәйле рәвештә сүтелә. Милли театр труппасы ике ел Петефи Театрында чыгыш ясый, аннары труппага Шандор Хевеши мәйданында элеккеге Маҗарстан театры бинасы бирелә. Шул вакыттан башлап театр өчен яңа бина төзү мәсьәләсе куела башлый. Проектны булдырырга һәм театр өчен урын сайларга берничә омтылыш ясала, әмма процесс урын сайлау, финанслау җитмәү һәм оештыру комитетында һәм хакимият структураларында каршылыклар аркасында даими рәвештә сузыла. Бары тик 2000 елда гына яңа бинаның проекты раслана һәм Ференцварошта Дунай яры янында Ракоци күпереннән төньяктарак урын бирелә. Театрның яңа бинасы 2002 елның 15 мартында тантаналы рәвештә ачыла. Бина Яңа бинаны төзү 2000 елның 14 сентябрендә архитектор Мариа Шиклош проекты нигезендә башлана һәм 15 айга якын вакыт ала. Актёрларның яңа бинада репетицияләре 2002 елның 2 гыйнварында башлана, рәсми ачылыш 2002 елның 15 мартында була. Театрның төп фасады үзенчәлекле итеп эшләнгән — театрның төп керү урыны каршындагы мәйдан корабның борын өлешенә охшаган һәм ясалма буа белән әйләндереп алынган. Театр мәйданы ачык һавадагы сәхнә белән бергә 20 844 м² тәшкил итә һәм өч өлештән тора: төп сәхнәле төп зал, төп сәхнә тирәсендәге U-образлы техник зона һәм театр бинасы тирәсендәге парк, анда ачык сәхнәдән тыш театр тематикасына скульптур композицияләр урнашкан. 2005 елда театрдан ерак түгел Сәнгать сарае ачыла. Төп зал 619 тамашачыны сыйдыра, төп залның зурлыгы 24х17,9 метр һәм биеклеге 28 метр. Сәхнәнең тамашачылар күрә торган өлеше — 12х7 метр. Искәрмәләр Сылтамалар Рәсми сайт Anniversaries — Self-Portraits. The National Theatre Театрның һавадан төшерелгән фотосурәтләре